
 29.7.2015
 BG
 Официален вестник на Европейския съюз
 L 199/12
 РЕГЛАМЕНТ ЗА ИЗПЪЛНЕНИЕ (ЕС) 2015/1296 НА КОМИСИЯТА
 от 28 юли 2015 година
 за изменение на Регламент (ЕС) No 468/2010 за съставяне на списък на ЕС на корабите, извършващи незаконен, недеклариран и нерегулиран риболов
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) No 2847/93, (ЕО) No 1936/2001 и (ЕО) No 601/2004 и за отмяна на регламенти (ЕО) No 1093/94 и (ЕО) No 1447/1999 (1), и по-специално член 30 от него,
 като има предвид, че:
 (1)
 В глава V от Регламент (ЕО) No 1005/2008 се определят процедурите за идентифициране на риболовни съдове, извършващи незаконен, недеклариран и нерегулиран риболов („ННН“), както и процедурите за съставяне на списък на Европейския съюз на такива съдове („списъка на Съюза“). В член 37 от посочения регламент се предвиждат действия, които да бъдат предприемани срещу риболовните съдове, включени в този списък.
 (2)
 Списъкът на ЕС е създаден с Регламент (ЕС) No 468/2010 на Комисията (2) и впоследствие е изменен с регламенти за изпълнение (ЕС) No 724/2011 (3), (ЕС) No 1234/2012 (4), (ЕС) No 672/2013 (5) и (ЕС) No 137/2014 (6).
 (3)
 В съответствие с член 30, параграф 1 от Регламент (ЕО) No 1005/2008, съдовете, включени в списъците на кораби, извършващи ННН риболов, които са приети от регионални организации за управление на риболова, се включват в списъка на Съюза.
 (4)
 Всички регионални организации за управление на риболова създават и редовно актуализират списъци на кораби, извършващи ННН риболов, съгласно своите съответни правила (7).
 (5)
 В съответствие с член 30 от Регламент (ЕО) No 1005/2008 Комисията, след като получи от регионалните организации за управление на риболова списъците на кораби, за които се предполага или е доказано, че участват в ННН риболов, трябва да актуализира списъка на Съюза. Тъй като Комисията получи нови списъци от регионалните организации за управление на риболова, списъкът на Съюза следва да бъде актуализиран.
 (6)
 Предвид възможността един и същ плавателен съд да фигурира под различни имена и/или знамена в зависимост от момента, в който е бил включен в списъците на регионалните организации за управление на риболова, списъкът на Съюза следва да включва различните имена и/или знамена, както са установени от съответните регионални организации за управление на риболова.
 (7)
 Корабът „Dolphin“, който понастоящем е включен в списъка на Съюза, беше изваден от списъците на Комисията за риболова в североизточните части на Атлантическия океан (NEAFC), Организацията за риболова в северозападните части на Атлантическия океан (NAFO) и Организацията за риболова в Югоизточния Атлантически океан (SEAFO), тъй като е бил нарязан за скрап. Затова този кораб следва да бъде изваден от списъка на Съюза, независимо от факта, че все още не е заличен от списъка на Генералната комисия по рибарство за Средиземно море (GFCM). Този кораб следва да се счита за изваден от списъка на Съюза, считано от 14 ноември 2014 г.
